Document ID: 32014R0275

REGOLAMENT TA’ DELEGA TAL-KUMMISSJONI (UE) Nru 275/2014
tas-7 ta’ Jannar 2014
li jemenda l-Anness I tar-Regolament (UE) Nru 1316/2013 tal-Parlament Ewropew u tal-Kunsill li jistabbilixxi l-Faċilità Nikkollegaw l-Ewropa
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1316/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi l-Faċilità Nikkollegaw l-Ewropa, li jemenda r-Regolament (UE) Nru 913/2010 u li jħassar ir-Regolamenti (KE) Nru 680/2007 u (KE) Nru 67/2010 (1), u b’mod partikulari l-Artikolu 21 tiegħu,
Billi:
(1)
Skont l-Artikolu 21(3) tar-Regolament (UE) Nru 1316/2013, fi żmien l-ewwel sena wara d-dħul fis-seħħ ta’ dan ir-Regolament, il-Kummissjoni għandha s-setgħa tadotta atti delegati li jagħtu d-dettalji dwar il-prijoritajiet tal-finanzjament tat-trasport biex ikunu riflessi fil-programmi ta’ ħidma għat-tul kollu tas-CEF għal azzjonijiet eliġibbli skont l-Artikolu 7(2). Għalhekk hemm bżonn li l-att delegat li jiddettalja l-prijoritajiet tal-finanzjament tat-trasport jiġi adottat qabel l-adozzjoni tal-programmi ta’ ħidma.
(2)
Skont l-Artikolu 21(3), il-prijoritajiet tal-finanzjament tat-trasport għandhom iqisu l-azzjonijiet eliġibbli li jikkontribwixxu għall-proġetti ta’ interess komuni skont ir-Regolament (UE) Nru 1315/2013 tal-Parlament Ewropew u tal-Kunsill (2), elenkati skont l-Artikolu 7(2) tar-Regolament (UE) Nru 1316/2013
(3)
L-azzjonijiet eliġibbli elenkati fl-Artikolu 7(2) tar-Regolament (UE) Nru 1316/2013 huma deskritti iktar fid-dettall fl-Artikoli 10 u 11 ta’ dak ir-Regolament li jipprovdu rati ta’ finanzjament massimu applikabbli għal dawk l-azzjonijiet. Għalhekk huwa xieraq li jkun hemm referenza għall-azzjonijiet kif elenkati f’dawk l-Artikoli sabiex jingħataw id-dettalji tal-prijoritajiet tal-finanzjament tat-trasport.
(4)
Il-proġetti ta’ interess komuni kif elenkati fil-Parti I tal-Anness I tar-Regolament (UE) Nru 1316/2013 huma eliġibbli għall-programmi ta’ ħidma multiannwali msemmija fl-Artikolu 17(3) ta’ dak ir-Regolament. Il-proġetti mhux elenkati fil-Parti I tal-Anness I iżda eliġibbli skont l-Artikolu 7(2) ta’ dak ir-Regolament huma eliġibbli li jaqgħu taht il-programmi ta’ ħidma annwali.
(5)
Waqt li jiġi kkunsidrat li l-Artikolu 21(3) tar-Regolament (UE) Nru 1316/2013 jirreferi għall-għanijiet speċifiċi tat-trasport tal-Artikolu 4(2) ta’ dak ir-Regolament, huwa xieraq li wieħed jirreferi għal dawk l-għanijiet għall-fini ta’ dan ir-Regolament.
(6)
Waqt li jiġi kkunsidrat li l-istrumenti finanzjarji għandhom jirċievu kontribuzzjoni tal-UE taħt programmi ta’ ħidma annwali, huwa xieraq li hawn tiġi inkluża prijorità korrispondenti.
(7)
L-azzjonijiet jappoġġaw il-programmi elenkati fl-Artikolu 5(2)(b) tar-Regolament (UE) Nru 1316/2013, li jikkonsistu fl-ispejjeż ta’ assistenza teknika u amministrattiva mġarrba mill-Kummissjoni għall-ġestjoni tal-Faċilità Nikkollegaw l-Ewropa u limitata għal 1 % tal-pakkett finanzjarju, ma jkunux koperti mill-programmi ta’ ħidma. Madankollu l-azzjonijiet li jappoġġaw il-programmi u li jikkontribwixxu għall-proġetti ta’ interess komuni kif previst fl-Artikolu 7(2) u msemmija fl-Artikolu 5(2)(a) tar-Regolament (UE) Nru 1316/2013 se jkunu koperti mill-programmi ta’ ħidma u huma inklużi hawnhekk flimkien ma’ prijorità korrispondenti.
(8)
Ir-riżorsi kollha msemmija fl-Artikolu 5(1)(a) tar-Regolament (UE) Nru 1316/2013, inklużi r-riżorsi trasferiti mill-Fond ta’ Koeżjoni se jkunu koperti taħt l-istess programmi ta’ ħidma. Skont l-Artikolu 11 ta’ dak ir-Regolament, ir-riżorsi trasferiti mill-Fond ta’ Koeżjoni ser ikunu suġġetti għal sejħiet speċifiċi għall-proposti.
(9)
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea biex jippermetti l-adozzjoni f’waqtha tal-atti ta’ implimentazzjoni stipulati fl-Artikolu 17(3) tar-Regolament (UE) Nru 1316/2013.
ADOTTAT DAN IR-REGOLAMENT:
Artikolu 1
It-test stipulat fl-Anness ta’ dan ir-Regolament jiżdied bħala Parti VI fl-Anness I tar-Regolament (UE) Nru 1316/2013.
Artikolu 2
Dan ir-Regolament għandu jidħol fis-seħħ fl-ewwel jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-7 ta’ Jannar 2014.

Labels: 8
4
15